รองนายกรัฐมนตรี ตรวจเยี่ยมการดำเนินงานของศูนย์ต่อต้านข่าวปลอม พร้อมสั่งการยกระดับเฝ้าระวัง
พลเอก ประวิตร วงษ์สุวรรณ รองนายกรัฐมนตรี ตรวจเยี่ยมและติดตามผลการดำเนินงานของศูนย์ต่อต้านข่าวปลอม (Anti Fake News Center) และการป้องกันและปราบปรามการกระทำความผิดตามกฎหมายว่าด้วยการกระทำความผิดเกี่ยวกับคอมพิวเตอร์ โดยมีนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส) ให้การต้อนรับ โดยได้รับฟังการบรรยายสรุปผลการดำเนินงานจากผู้แทนหน่วยงานที่เกี่ยวข้อง ซึ่งในภาพรวมมีข่าวปลอมในช่วงสถานการณ์โควิด-19 และด้านสุขภาพมากถึงร้อยละ 66 รองนายกรัฐมนตรี กล่าวมอบนโยบายที่สำคัญว่า สถานการณ์ปัจจุบัน สื่อสังคมออนไลน์มีบทบาทต่อการสร้างกระแสข่าวปลอมที่ทำให้เกิดความเข้าใจผิด ความตื่นตระหนกในสังคมและส่งผลต่อความเชื่อมั่นในการบริหารงาน ของรัฐบาลช่วงวิกฤตโควิด-19 ซึ่งรัฐบาลพยายามแก้ปัญหาเพื่อช่วยเหลือพี่น้องประชาชนให้ปลอดภัยควบคู่กับการแก้ปัญหาทางเศรษฐกิจอย่างเต็มความสามารถ พร้อมกำชับให้หน่วยงานดังกล่าวบูรณาการทำงานร่วมกันในการเฝ้าระวังข่าวปลอมตลอดเวลา และดำเนินการอย่างเร่งด่วนในการตรวจสอบข่าวสารอันเป็นเท็จและดำเนินคดีตามกฎหมายอย่างเป็นรูปธรรม ตลอดจนแจ้งเตือนประชาชนอย่าหลงเชื่อข่าวปลอมและชี้แจงข้อมูลที่ถูกต้องให้ประชาชนทราบโดยทั่วกันด้วย จากนั้นรองนายกรัฐมนตรีและคณะ ไปยังศูนย์ต่อต้านข่าวปลอมเพื่อดูการปฏิบัติงานและให้กำลังใจเจ้าหน้าที่ พร้อมกล่าวชื่นชมการปฏิบัติงานที่ผ่านมาด้วยความเสียสละ ทุ่มเทและอวยพรขอให้บรรลุภารกิจรวมทั้งปลอดภัยจากโควิด-19 ครั้งนี้ไปด้วยกัน